《赵彦秫於姑熟倅厅作寄傲请予为诗寄之》
宋代·李弥逊

王孙是古豪而迂，五鼎不换一束书。
江城别驾辕下驹，升斗未束回清臞。
晓衙吏退谁与俱，傍砌燕誉来将雏。
室中尘凝生白虚，竹色照座花连株。
南窗曲肱净籧篨，轩窗勇往羲皇初。
渊明虽远几类拘，轻去彭泽思吾庐。
人生泛如风中桴，况复蜕视千金躯。
公家舍屋为补苴，政成讼简日有馀。
斗酒近局聊相娱，三年官满鹊弃居。
后来好事犹今吾，至哉此乐陶不如。

作者简介：李弥逊（1085～1153）字似之，号筠西翁、筠溪居士、普现居士等，吴县（今江苏苏州）人。大观三年（1109）进士。高宗朝，试中书舍人，再试户部侍郎，以反对议和忤秦桧，乞归田。晚年隐连江（今属福建）西山。所作词多抒写乱世时的感慨，风格豪放，有《筠溪乐府》，存词80余首。